Melissa Sunjaya

Melissa Sunjaya (lahèr 21 Juli 1974) èngghi panèka pangusaha, dèsainer, bân ilustrator asal Indonèsia. Salèrana aropa'aghi pamilik jenama (mèrk) Tulisan sè addhek molaè taon 2010. Labèl panèka ahususaghi dâ' produk mode èksklusif gâbhâyân tanang bân aghuna'aghi ilustrasi karya seniman. Salèrana nerapaghi modèl bisnis akalanjutan dhalem ngembângaghi usahana, bân pan-bârâmpan karyana ampon èghuna'aghi minangka propèrti dhalem drama Korea My Spring Days è taon 2014.

Produk Tulisan antarana aropa tas, dompèt, sèrbèt tèh (tea towel), clemek (apron), alas pèrèng, taplak mèjhâ, bân sarong bhântal. Salèrana ngalowarraghi èdisi husus kalabân mètode sèrigrafi sè segghut èsebbhut tèknik sablon. Karakter dominan dâri karyana èngghi panèka bârna-bârni sarta anuansa terrang bân riyang. Tulisan ampon bânnya' njangkou pasar lowar naghârâ, akadhi Amèrika Serikat, Hong Kong, Korèa, Singapura, Swiss, Jerman, bân Australia. È taon 2013, salèrana narèma panghargâ'ân Ernst & Young Entrepreneurial Winning Women.

Salèrana lahèr bân rajâ è Jakarta. Èbhuna aghâdhuwân kasennengngan andèkorasi compo' kalabân pernak-pernik gâbhâyân dibi' bân embana aghâdhuwân kasennengngan ajhi'i. Melissa sempet alèngghi è lowar naghârâ sabellunna abâli ka Indonèsia bân amolaè bisnisna. Salèrana anyelesaiaghi sakola manengnga è SMA Tarakanita 1, laju ajhâr senni grafis è Universitas Trisakti bân Art Center College of Design, Pasadena, California, Amèrika Serikat. 

Salèrana arintis Tulisan asareng èbhuna kalabân modal lèma' juta rupiya è taon 2010. Pèssè gâpanèka èghuna'aghi ka'angghuy ngagali katun kanvas murni sabânnya' 100 yard è settong toko semma' Palabbhuwân Sunda Kelapa. Kalabân amanfa'ataghi garasi compo'na minangka studio, namong dhalem tello taon, Tulisan ampon aghâbây omzèt kantos Rp10 miliar per taon. Sabellunna aghâdhuwân butik dibi' è Darmawangsa Square, salèrana rajhin noro' bazar otamana sè nyasar komunitas èkspatriat è Jakarta. Produk Tulisan jhughân èkèrèm ka lowar naghârâ, bhâghus lèbat toko dharing (online), otabâ toko-toko sè asabbhâr è pan-bârâmpan naghârâ, è antarana Amèrika Serikat, Swiss, Jerman, Hong Kong, Jeppang, Taiwan, bân Singapura.

 Sombher